section_heading: Analiza
paragraph_text: Struktura serije odvija se po ovoj shemi - Utena dobije poziv na dvoboj od jednog od učenika koji žele usvojiti Anthy, bez koje se ne može postati princ. Po tome se možda mogu naslutiti teme o posesivnoj prirodi ljudi koji žele iskoristiti druge osobe za svoje egoistične ciljeve, a Anthy predstavlja njihovu robinju. Dvoboj u mačevanju odigrava se u neobičnoj dvorani u kojoj lebdi dvorac okrenut naglavačke (!), dajući naslutiti kako se zapravo radi o nekoj vrsti inverziji bajke ili suprotnosti od pravila bajki. Dok se Utena i njen suparnik bore bizarna glazba se čuje u pozadini u kojoj se pjeva o amonitima i trilobitima. Mač dobiva iz Anthyninog tijela, koju obasjava Dios. Tijekom radnje često se javljaju tzv. Shadow girls, sjene dviju djevojaka koji komentiraju događaje i tako reagiraju kao grčki kor. Kako se epizode gomilaju, opisuju se i drugi likovi, poput primjerice plavokose Nananmi koja gaji gotovo strastvenu ljubav prema svojem bratu Tougi. I neke radnje u epizodama su sasvim apstraktne, primjerice u onima u kojima se Nanami pretvorila u kravu ili umislila da je izlegla jaje, što je možda čak i gotovo previše pretenciozno. Članovi vijeća studenata često drže govore o nadolazećoj revoluciji koja će promijeniti svijet. Kako bi sve još više zapetljao, redatelj je ubacio i potpuno fantazmagorične elemente, poput automobila koji okomito stoje u areni za vrijeme dvoboja, te neobjašnjiv kraj o dosezanju snova u kojem Utena vjerojatno doslovno uzima ulogu princa a falusni simboli su obilato prisutni (mačevi, građevine). Sve u svemu, radi se o seriji za uži krug gledatelja sa specifičnim ukusom.